11.8.2023
MT
Il-Ġurnal Uffiċjali tal-Unjoni Ewropea
C 283/25 Il-Ħamis 16 ta’ Frar 2023
43.
Jistieden lill-Kummissjoni u lill-Istati Membri jiżguraw li l-pjan industrijali tal-UE jkun jista' jgħin biex tinkiseb it-tranżizzjoni ġusta u l-objettivi tagħha, inkluż il-ħolqien ta' impjiegi ta' kwalità b'kundizzjonijiet tax-xogħol ġusti u paga tajba, il-promozzjoni tan-negozjar kollettiv u r-rispett għall-ftehimiet kollettivi; 44.
Jenfasizza l-importanza tal-aċċess għat-taħriġ u t-taħriġ mill-ġdid tal-ħaddiema f'industriji u f'setturi li jeħtieġ li jgħaddu minn bidliet fundamentali bil-għan li tinkiseb tranżizzjoni ekoloġika u dik diġitali; jisħaq li l-kwalifiki u l-kompetenzi ċċertifikati jipprovdu valur miżjud lill-ħaddiema, itejbu l-pożizzjoni tagħhom fis-suq tax-xogħol, u jistgħu jiġu trasferiti fi tranżizzjonijiet tas-suq tax-xogħol; jappella biex il-politika pubblika dwar il-ħiliet tkun orjentata lejn iċ-ċertifikazzjoni u l-validazzjoni tal-kwalifiki u tal-kompetenzi; 45.
Jilqa' l-kontribut tal-pjan biex titwassal forza tax-xogħol b'ħiliet għolja għall-industrija Ewropea billi tissaħħaħ ir-rilevanza tal-ħiliet, jintużaw patti lokali għall-ħiliet, filwaqt li jiġi appoġġat l-iżvilupp ta' punti uniċi ta' servizz u ċentri lokali għall-iżvilupp tal-ħiliet, u l-ambizzjoni tiegħu li jisfrutta t-talent fi ħdan l-UE, u li jsaħħaħ il-mobbiltà tal-forza tax-xogħol transfruntiera, kif ukoll li jattira ħaddiema tas-sengħa minn pajjiżi mhux tal-UE permezz tar-Riżerva ta' Talent Ewropea; jistieden lill-Kummissjoni tressaq pjan biex ittejjeb l-attraenza tal-Ewropa bħala post ta' impjieg għall-inġiniera u l-akkademiċi; 46.
Jitlob li l-pjan industrijali tal-UE joħloq sinerġiji u konnessjonijiet mal-politiki ġenerali tal-edukazzjoni minħabba l-impatt għoli ta' dan is-settur; jisħaq fuq l-ħtieġa li ssir koordinazzjoni mal-istrateġija Ewropea għall-universitajiet sabiex titrawwem il-kooperazzjoni mal-ekosistema industrijali, b'mod partikolari permezz tal-implimentazzjoni ta' azzjonijiet strateġiċi ta' riċerka u innovazzjoni; jisħaq fuq l-importanza tat-taħriġ vokazzjonali sabiex ikun hemm persunal kwalifikat b'ħiliet ekoloġiċi u dawk diġitali fl-industriji; 47.
Jenfasizza l-ħtieġa li l-pjan jikkontribwixxi biex jintlaħqu l-objettivi u l-miri għall-2030, kif stabbilit fil-programm ta' politika tad-Deċennju Diġitali inkluż permezz tal-ħolqien ta' aċċess għall-impjiegi għaż-żgħażagħ li huma barra mill-edukazzjoni, impjieg jew taħriġ (NEETs) u għall-persuni b'livelli aktar baxxi ta' ħiliet; 48.
Jiġbed l-attenzjoni għall-fatt li filwaqt li l-adozzjoni ġenerali tat-taħriġ fl-UE qed tiżdied b'mod kostanti, xorta għadha b'mod konsiderevoli taħt il-mira ta' parteċipazzjoni għal 60 % tal-popolazzjoni adulta fit-taħriġ kull sena sal-2030, ukoll minħabba nuqqas ta' interess u nuqqas perċepit ta' ħtieġa għaliha; jisħaq li s-sistemi ta' kumpens ibbażati fuq il-ħiliet huma għodda utli biex tiżdied l-adozzjoni tat-taħriġ;
Kummerċ miftuħ u ġust għal ktajjen tal-provvista reżiljenti 49.
Ifakkar li wieħed minn kull ħames impjiegi fl-Unjoni jiddependi mill-esportazzjonijiet; jistieden lill-Kummissjoni, lis-Servizz Ewropew għall-Azzjoni Esterna u lill-Istati Membri jippromwovu sħubijiet ekonomiċi ġodda ma' pajjiżi demokratiċi, sabiex l-Unjoni u s-sħab tagħha jkunu jistgħu, fost oħrajn, jiffaċċjaw flimkien it-tibdil fil-klima u l-konsegwenzi tal-aggressjoni Russa; 50.
Jistieden lill-Kummissjoni tivvaluta d-dipendenzi attwali u ssib sorsi alternattivi biex tiddiversifika l-ktajjen tal-provvista tal-Ewropa għat-teknoloġiji kritiċi u l-materja prima, u jenfasizza l-ħtieġa li jiġu kkoordinati aħjar kif ukoll sforzi konġunti biex jinħolqu ktajjen tal-provvista reżiljenti sabiex jiġu ssodisfati l-ħtiġijiet industrijali tal-UE; jieħu nota tal-proposta li ġejja għal att dwar il-materja prima kritika; 51.
Jilqa' l-istrumenti adottati matul dan il-mandat għall-ġlieda kontra l-prattiki inġusti mis-sħab kummerċjali, b'mod partikolari dwar l-akkwist pubbliku u s-sussidji barranin; jistieden lill-Kummissjoni tagħmel użu sħiħ minnhom; jistieden, barra minn hekk, lill-Kummissjoni tadotta pożizzjoni aktar b'saħħitha dwar l-indirizzar tal-kompetizzjoni globali inġusta, bħal dik ikkawżata minn għajnuna mill-Istat mhux ġustifikata; 52.
Jistieden ukoll lill-Kummissjoni tipproponi “ġenerazzjoni ġdida ta' sħubijiet fid-dinja”, li jagħmel użu sħiħ mill-ingranaġġ ekonomiku u politiku tal-UE mas-sħab kummerċjali attwali tagħha biex tiżgura li l-Unjoni tieħu li tista' mill-esportazzjonijiet u l-importazzjonijiet tal-industrija tagħha, filwaqt li tippromwovi l-valuri u l-istandards tagħha, mhux l-inqas id-drittijiet tal-bniedem u l-Patt Ekoloġiku Ewropew; jistieden lill-Kummissjoni tuża l-istrumenti kollha tal-politika kummerċjali tal-Ewropa biex tippromwovi l-prosperità tagħha billi tfittex u toħloq sħubijiet kummerċjali ġodda u tissalvagwardja s-suq uniku minn distorsjonijiet minn pajjiżi mhux tal-UE;